Duisende by myn dalk hul werk kwytArgieffoto Die vakbond Solidariteit het Woensdag bevestig dat hy ŉ afleggingskennisgewing van die mynmaatskappy AngloGold Ashanti (AGA) ontvang het. In die kennisgewing word gemeld dat sowat 8 500 werkers deur dié aflegging beïnvloed kan word. Die vakbond het in ŉ verklaring gesê dat daar ŉ tendens van afleggings in die mynbedryf kan volg weens die negatiewe uitwerking wat die mynbouhandves op mynhuise gaan hê. Volgens Connie Prinsloo, adjunkhoofsekretaris van die mynboubedryf by Solidariteit, is die aankondiging veral kommerwekkend in die lig daarvan dat AGA se werksmag onlangs tydens ŉ vorige afleggingsproses met ongeveer 990 poste verminder is. “Die vakbond gaan nou intensief met die bestuur van AGA in gesprekke tree met die doel om oplossings te vind om soveel moontlik poste by die myn behoue te laat bly. Solidariteit sal natuurlik verheug wees oor elke pos wat moontlik gered kan word,” het Prinsloo gesê. “Die 189-proses, soos deur die Wet op Arbeidsverhoudinge uiteengesit, moet egter eers begin waarna Solidariteit in die beste belang van sy lede sal kan optree,” het hy verduidelik. “Die Kommissie vir Versoening, Bemiddeling en Arbitrasie (KVBA) gaan nou ŉ kommissaris as fasiliteerder aanwys waarna die proses sal begin en meer inligting beskikbaar sal wees.”